  Виталий Пронин Черёмушкиын улӥсьёс сюрес вылэ потӥзы, каргуртысьтызы льнозавод пытсаськон калэ вуэм бере.Кылем арын июль толэзьысен ни Можга сюрес вылын мучолоосын вуз карисьёсты интыоссэс бушатыны куро. Кылзӥськымтэзы понна быдэн 5 сюрс манетэн тыриськон но тупатӥзы.Черёмушкиын улӥсьёс сюрес вылэ потӥзы, каргуртысьтызы льнозавод пытсаськон калэ вуэм бере. Отысь 170 пала ужасьёс пӧлысь ог 100-эз ураме ужтэк кылизы. Озьы  нырысь одӥгез, собере кыкетӥез сюрес вылэ вуз карыны потӥз.- Вазен мон пакляен вуз карисько вал, - тодаз вае Татьяна. - Кылем даурысь 90-тӥ аръёсы сое льнозаводын уждун чот сётъяны кутскизы. Льнозаводысь мозмытӥзы но, мучоло керттыны дышетски. 22 ар тазьы коньдон поттӥсько ни. Киужен выреме  кык пиналъёсмес пыд вылазы султытыны юрттӥз. Табере нылы но, пие но монэн ӵош керттӥсько. Картме гинэ дышетыны уг быгатӥськы.Нош куд-огез нылкышноос уг вато: картъёссы но табере керттӥсько. Озьы ӟеч вакытъёсы, сюрес дурын сылыса, котькуд семья толэзяз шорлыдын 8-9 сюрс манет поттылӥз.Зэм, сюрес вылын вуз каронлы пум понон сярысь вераськонъёс ӝутӥськылытэк ӧз улэ. Угось соосын йырин сюрес сюбегоме, машинаосын шуккиськон учыръёс ӵем луо.    Нош кылем арын та вераськонъёсты  ёрос администрация улонэ пыӵатыны ӧдъяз. Бен, мучолоосын вуз карисьёсты чылкак ӧз уллялэ, соослы ӧжытак палэнэгес нимысьтыз инты ӵектӥзы - «Калык киужъёсъя ярмарка» усьтӥськиз кылем арын 3-тӥ июле.Мучолоен вуз карисьёс пӧлысь кӧняез ке та нуналъёсы отчы выжиллям ик ни.  Кин, кытысь вуэммес валаса, соос соку ик котырамы люкаськизы. Кӧтӝожзэс кисьто:- Та интызы умой-умой лэсьтэмын но ӧвӧл, тӧл шорын быдэс нунал сылӥськом,  - шуо соос. - Нош отын котькудмылэн будкаосмы вал, кезьытэн эстыны но луылӥз.- Ма, татын басьяськисьёс но уг лыкто, бадӟым фура азямы султэ ке, милемыз возъя, ум адӟиськиське ни, - нылкышноос борды итӥське Анатолий. - Арня ӵоже 300 манет поттӥ. 5 сюрс манет тыриськон тупатӥзы, март пумозь, пе, сое тыроно. Отчыозь сомында коньдонэ уз но люкаськы.Эшшо таослы али ик верамын ни: вуоно толэзьысен ярмаркаысь котькуд инты понна нуналаз быдэн 100 манетэн тыроно луоз.- Со уксё кошкоз нимаз ужбергатӥсьлэн кисыяз, - шуо гуртоос. - Милемыз мед лэзёзы вылэм ас интыосамы, - ми сюреслы палэнэгес кариськом, коньдон но сётыны пумит ум  луэ. Мед гинэ со кошкоз гурт администрацилэн бюджетаз...Шӧдӥське, киуженызы вуз карисьёс, соосты, оло, кылозы ик шуыса, осконзэс чылкак ыштӥллямтэ на. Оло, соин но, вис шедьто ке, лушкемен вылысь пото сюрес урдсы... Элина Кумачёва Туспуктӥз Александр Горбунов  